ทิสโก้ทำสถิติทริกเกอร์7กองเข้าเป้าใน1เดือน
บลจ.ทิสโก้ บริหาร“ทริกเกอร์ฟันด์” เข้าเป้าต่อเนื่องอีก 3 กอง สร้างสถิติใหม่เข้าเป้า 7 กองภายใน 1 เดือน
21 เม.ย. 2558

บลจ.ทิสโก้ บริหาร“ทริกเกอร์ฟันด์” เข้าเป้าต่อเนื่องอีก 3 กอง สร้างสถิติใหม่เข้าเป้า 7 กองภายใน 1 เดือน 
นายสาห์รัช ชัฎสุวรรณ ผู้อำนวยการสายการตลาด ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้  กล่าวว่า บลจ. ทิสโก้บริหารกองทุนทริกเกอร์ฟันด์ได้ตามเป้าหมายอีก 3 กอง ได้แก่ กองทุนเปิด ทิสโก้ ออยล์ ทริกเกอร์ 8% #4 และกองทุนเปิด ทิสโก้ ออยล์ ทริกเกอร์ 8% #5 ซึ่งเป็นกองทุนที่ลงทุนในน้ำมัน มีเป้าหมาย 8% ณ วันที่ 16 เม.ย.ที่ผ่านมา โดยกองทุนดังกล่าวมีมูลค่าหน่วยลงทุน (NAV) 10.8618 และ 10.8532 บาทต่อหน่วยตามลำดับ จึงเข้าเงื่อนไขยกเลิกโครงการก่อนกำหนด โดยใช้ระยะเวลาบริหารกองทุนเพียง 1 เดือน 20 วัน และ 22 วัน ตามลำดับ 
นอกจากนี้กองทุนเปิด ทิสโก้ นอร์ธ เอเชีย อิควิตี้ ทริกเกอร์ 9% #2 ซึ่งเป็นกองทุนที่ลงทุนในตลาดหุ้นเอเชียเหนือ โดยมีเป้าหมายเลิกโครงการที่ 9% โดย ณ วันที่ 10 เม.ย.2558 ที่ผ่านมา มีมูลค่าหน่วยลงทุน 10.9617 บาทต่อหน่วย จึงเข้าเงื่อนไขการยกเลิกโครงการเช่นกัน 
ทั้งนี้ เมื่อรวมกับกองทริกเกอร์ฟันด์ที่ถึงเป้าหมายไปก่อนหน้านี้อีก 4 กอง ได้แก่ กองทุนเปิด ทิสโก้ ไชน่า อิควิตี้ ทริกเกอร์ 8% กองที่ 16, 17, 18 และกองทุนเปิด ทิสโก้ นอร์ธ เอเชีย อิควิตี้ ทริกเกอร์ 9% กองที่ 3 ทำให้บลจ. ทิสโก้ บริหารกองทริกเกอร์ฟันด์เข้าเป้าหมายรวม 7 กอง ภายในเวลาเพียง 1 เดือน นับตั้งแต่ 31 มี.ค. 58 ถึงปัจจุบัน ซึ่งเป็นสถิติใหม่ที่สะท้อนผลงานการบริหารกองทุนของบริษัท
จุดเด่นของทริกเกอร์ฟันด์ คือ มีการวางเป้าหมายการลงทุนที่ชัดเจน บริหารโดยผู้จัดการกองทุนมืออาชีพ จึงเหมาะกับนักลงทุนที่แสวงหาผลตอบแทนที่มากกว่าเงินฝากหรือตราสารหนี้ แต่ไม่มีเวลาติดตามภาวะตลาด หรือไม่รู้จังหวะในการเข้าซื้อหรือขายหน่วยลงทุน  
ทั้งนี้ บลจ.ทิสโก้ ออกกองทุนทริกเกอร์น้ำมันในซีรีย์ “ทิสโก้ ออยล์ ทริกเกอร์” มาแล้ว 5 กอง โดยเข้าเป้าหมาย 3 กองทุน และอยู่ระหว่างลงทุน 2 กองทุน ออกกองทุนทริกเกอร์หุ้นเอเชียเหนือ ในซีรีย์ “ทิสโก้ นอร์ธเอเชีย อิควิตี้ ทริกเกอร์”รวม 3 กอง โดยเข้าเป้าหมายทั้ง 3 กองทุน และออกกองทุนทริกเกอร์หุ้นจีนในซีรีย์ “ทิสโก้ ไชน่า อิควิตี้ ทริกเกอร์” มาแล้ว 17 กอง โดยเข้าเป้าหมาย 14 กองทุน และเลิกโครงการเมื่อครบกำหนด 3 กองทุน